პროკოფი ჯაფარიძე

პროკოფი ჯაფარიძე (პარტიული ფსევდონიმი ალიოშა; დ. 15 იანვარი [ძვ. სტ. 3 იანვარი], 1880, სოფ. შარდომეთი, ახლანდ. ონის მუნიციპალიტეტი — გ. 20 სექტემბერი, 1918, კრასნოვოდსკი) — ქართველი ბოლშევიკი, რევოლუციონერი, ბაქოს კომუნის მოღვაწე.

ბიოგრაფია
პროკოფი ჯაფარიძე დაიბადა იმერელი მემამულის ოჯახში. 1900 წლიდან აქტიურად მონაწილეობდა რევოლუციურ მოძრაობაში. იყო თბილისის სამასწავლებლო ინსტიტუტის სტუდენტი. ხელმძღვანელობდა თბილისის მუშათა საპირველმაისო გაფიცვას, რის გამოც დააპატიმრეს. გათავისუფლების შემდეგ გაასახლეს ქუთაისის გუბერნიაში პოლიციის მეთვალყურეობის ქვეშ. 1910 წლიდან მოღვაწეობდა დონის როსტოვსა და ყუბანში. 1914 წლის ივნისში სათავეში ჩაუდგა თბილისის ბოლშევიკურ ორგანიზაციას. რევოლუციური მოღვაწეობის გამო არაერთხელ იყო პატიმრობასა და გადასახლებაში, იქიდან მალე გაიქცა და დაბრუნდა პეტროგრადში, შემდეგ თბილისში, საიდანაც გაემგზავრა ტრაპიზონში ბარათოვის გვარით, 1917 წლის თებერვლის რევოლუციის შემდეგ ჩავიდა ბაქოში. სტეფანე შაუმიანთან, ნარიმან ნარიმანოვთან, მეშადი აზიზბეკოვთან, ს. ეფენდიევთან, ი. ფიოლეტოვთან და სხვებთან ერთად სათავეში ჩაუდგა ბაქოს ბოლშევიკურ ორგანიზაციას. მონაწილეობდა რსდმპ (ბ) VI ყრილობის მუშაობაში, სადაც აირჩიეს რსდმპ (ბ) ცენტრალური კომიტეტის წევრობის კანდიდატად. 1918 წლის 20 მარტს გახდა შინაგან საქმეთა კომისარი. ივლისის დამლევს ბაქოს კომუნის დაცემის შემდეგ, დააპატიმრეს და 20 სექტემბერს სხვა კომისრებთან ერთად დახვრიტეს. 1980 წელს დაუდგეს ძეგლი ბაქოში.

 თხზულებები 
 რჩეული ნაწერები, თბ., 1983.

 ლიტერატურა 

 ალიევი ჰ., ბაქოს კომუნის მგზნებარე გული, თბ., 1982;
 სილაგაძე მ., ალიოშა ჯაფარიძე (ბიოგრაფიული ნარკვევი), თბ., 1980;

რესურსები ინტერნეტში

კატეგორია:დაბადებული 15 იანვარი
კატეგორია:დაბადებული 1880
კატეგორია:გარდაცვლილი 20 სექტემბერი
კატეგორია:გარდაცვლილი 1918
კატეგორია:ქართველი რევოლუციონერები
კატეგორია:ონის მუნიციპალიტეტში დაბადებულები
კატეგორია:რსდმპ(ბ)-ის VI ყრილობის დელეგატები
კატეგორია:რსდმპ-ის III ყრილობის დელეგატები
პ
კატეგორია:სიკვდილით დასჯილი ქართველები